dh-unibe/image-text_koenigsfelden-charters-post-1500 huggingface dataset:
Ich, bruͦder Jos Langenberg, provincial der Minren Bruͦder in Obren Tûtschen landen, ✳ tuͦn kunt aller menglichem und verjech offenlich mit disem brief, ✳ daz
ich mit gesundem lib und mit guͦter vorbetrachtung angesechen hab, das dem menschen in die ewikeit nùt nach volget, dēn sinù guͦte werk. ✳ darumb so han ich
mit gesundem lib, luterlich durch got, durch miner sel und durch mins vatters und miner muͦter und aller miner vordren selen ewiges heiles willen an das
erwirdig gotzhusz ze Kungsveld zuͦ einem ewigen selgraͤt und mir, minem vatter, miner muͦter und allen minen vordren umb ein ewig jarzit verschaffet und
unwider ruͤffenlichen geben han mit urkùnd dis briefs die fûnf mût kernnen ewiges geltes, die ich von den bruͦdern des egenantn̄ closters Kûngsveld koͧfft
han, ab und uff den guͤtern, die da gehoͤrend in den hoff ze Sur, die sy koͧfft hand von dem fromen, vesten juncher Tûringen von Hallwil. ✳ und han die egnantē
fûnf mût kernnē ewiges geltes dem vorgenanten gotzhusz geben und verschaffet, das den erwirdigen, geistlichen frowen des selben gotzhusz ze Kûngsveld von den egn̄t
fûnf mûtt kernē jaͤrlich werden sond zechen viertel kern̄, die ein jeglichù frow, die dēn jarzit meistrin ist, in nemen und enpfachen sol oͧn min und mengliches
sūmung und jerrung. und die andren zehen viertel kern̄ sol in nemen und enpfachen ein gardian und ein schaffner mit gemeiner bruͦder des selben cloͧsters Kûngsveld
willen und wissen ouch oͧn mengliches sumūg und wider red. ✳ beschaͤhe ouch jemer, das die guͤter also swach wurdind, daz si den zins nit getragen moͤchtind, so sol den
frowen an iren zehen viertel und den bruͦdern an iren zehen viertel jeglichem teil glich ab gaͧn nach markzal, das die frowen keinen vorteil und die bruͦder ouch
keinen vorteil an dem abgang habint. ouch so hab ich die fûnf mùt kern̄ ewiges geltes dem egenantē gotzhusz geben mit solichem geding, daz die erwirdigē, geistlichen froͧwen und ouch die bruͦder und all ir nachkomen min und mins vatters und miner muͦter und aller miner vordren jarzit ewiglichen begaͧn sond uff
des heiligē martres sant Dyonisius tag, ✳ die wil ich in leben bin. wen̄ es aber geschicht, daz ich von todes wegen abgangen bin, so sond die frowen und die bruͦder
gemeinlich, ungevarlich das obgenant jarzit begaͧn uff den tag, als ich von dirre welt gescheiden bin, acht tag vor oder nach ungevarlich mit einer gesungnē sel mess₎,
mit einer sel vesper an des jarzites abent und denn mornendes nach der mess, aber ein sel vesper, die sol man sprechen in dem chor als der bruͦder gewonheit ist. und
das die dikgenantē geistlichen frowen und die bruͦder der fûnf stuken sicher sigint und ich ouch sicher sig, das min und mines vatters und miner muͦter und aller
miner vordren jarzit ewenklich begangen werde in all wisz als vor geschriben staͧt, so han ich, bruͦder Jos Langenberg, ꝓvinciaͤl, mins amptes insigel zuͦ der frowen
conventes insigel und zuͦ der bruͦder conventes insigel gehenkt an disen brief, ✳ der geben ward, do man zalt von Cristus gebùrt vierzehenhundert jar, dar nach
in dem vier und drisigosten jar, an ûnsern lieben frowen abent, als sy geborn̄ ward. ✳
434
Königsf. 583
Sur j
v mt kˀn gelts
ùnser faters jartzit
brief
K
K 7
Staatsarchiv
AARGAU
Sùr